Siġġijiet u posta Ma nafx liema loġika matematika twasslek biex tikkalkula li 36,000 vot isarrfu f'seba' siġġijiet meta, fl-2003, 12-il elf vot sarrfu f'ħames siġġijiet. Jekk taqbad kwota massima ta' 4,000 vot, is-36,000 vot jissarfu f'disa' siġġijiet. Ħaġa loġika, le?! Terġa' u tgħid, bir-rebħa li għamel il-PL, spiċċa minn fuq bi 13-il siġġu imma mbagħad daħlet il-liġi elettorali sabiex is-siġġijiet jirriflettu tassew ir-riżultat elettorali. U kif qed nitkellmu fuq id-dejn, ħelwa kienet il-verżjoni Maltija ta' din il-ġimgħa ta' C'è Posta Per Te, hux. Jieħdu diversi żbalji l-PN imma issa waslu sal-punt li jiżbaljaw l-indirizzi wkoll. Malajr użawhom il-flus li daħħlu miċ-ċedoli qed ngħid. Daqshekk ħabblu għajnhom mill-investituri. Fejn iridu malajr jiktbuhom iċ-ċekkijiet. Ħallsu dejnhom lil Kasco Ltd u spiċċaw fixxa, tant li kellhom jagħmlu ġabra fost il-ġimgħa malajr malajr u laqqmuha ġabra sabiex jiġġieldu kontra t-theddida għad-demokrazija f'pajjiżna. Boqq! Tibqa' perpless b'dikjarazzjonijiet bħal dawn. Konna ilna 25 sena ma nisimgħu li hawn theddida għad-demokrazija f'pajjiżna. It-theddid għad-demokrazija tissemma biss meta l-PN ikun fl-Oppożizzjoni. Imberkin dawk li jinsew Ma nafx x'inhu jiġrilhom dan l-aħħar. Saru jinsew ukoll. Insew li l-liċenzja tat-televixin tneħħiet, saħansittra tneħħiet fi żmienhom, jekk ma tridx. Insew ukoll idaħħlu fil-Qorti kawża li kienu mistennija li jagħmlu biex jikkontestaw l-avviż legali li jirregola l-billboards. Kellhom 20 ġurnata ċans u m'għamluhiex. Insew. Tajba wkoll. Insew affarijiet li jissalvagwardjaw l-interessi tagħhom, aħseb u ara kemm se jinsew l-interessi tal-poplu. In-novella ta' kull nhar ta' Ħadd filgħodu Kull nhar ta' Ħadd filgħodu nistenna bil-ħerqa l-intervent tal-Kap tal-Oppożizzjoni biex nara ma' min iltaqa' matul il-ġimgħa u x'qallu. Din id-darba qal li ċempillu Laburist u li, għalkemm baqa' Laburist, xorta tahom donazzjoni. U aktar minn hekk dan il-Laburist qallu li l-PN huwa l-uniku tama għal Malta. Il-Kap tal-Oppożizzjoni jrid jiltaqa' miegħu dan il-Laburist li, importanti ngħidu, li kien u għadu Laburist. Wisq naħseb li diġà ltaqa' miegħu għax dan il-Laburist twieled u jgħix ġol-ħlieqa ta' Alice in Wonderland; persuna fittizja bħal kull persuna oħra li jsemmi kull nhar ta' Ħadd, bħal dik l-anzjana li tagħtu l-maktur ta' mitt sena u dik is-single mother li qal li tnaqqsilha l-benefiċċju soċjali. Naraw illum min ċempillu jew iltaqa' miegħu. Is-7 ta' Ġunju 1919 Dan l-episodju fl-istorja tat-taqbid tal-Maltin kontra l-ħakma tal-barrani kien episodju ta' dwejjaq u rabja, imma fl-istess ħin kien raġġ ta' dawl u opportunità għall-kisbiet soċjali u politiċi għall-poplu Malti u Għawdxi. Il-poplu Malti kellu raġun jipprotesta. Matul il-Gwerra l-Kbira kien hawn xogħol bir-rimi imma, bħalma kien jiġri dejjem wara gwerra, pajjiżna li kien ibbażat fuq 'l hekk imsejħa 'war economy', infena bil-qgħad u nħakem mill-ġuħ. L-aħħar sulfarina għall-ħuġġieġa kienet l-għoli fil-prezzijiet tal-qmuħ li eventwalment għolla l-prezz tal-ħobż – id-dieta bażika tal-Maltin – u l-poplu ma felaħx aktar. Ftit kienu l-okkażjonijiet bħal din tul l-istorja ta' dan il-ġens meta qam u semma' leħnu. Patta qares hekk kif ġera d-demm ta' erba' minn ħutna martri Maltin meta l-ħakkiema ma ħasbuhiex darbtejn biex fetħu n-nar fuq il-folla li kienet qed tipprotesta bi dritt. Fost din is-sikrana, imma, nibet il-fjur għal kisbiet politiċi u twelid ta' ideali ġodda. Din il-ġrajja kienet l-ixprun biex jiġi mwaqqaf il-Partit Laburista permezz tal-Camera del Lavoro, u hekk, għall-ewwel darba f'pajjiżna, kellna moviment li kien tassew it-tarka tal-ħaddiem; moviment li kiber u sar saħħa politika li tagħti kenn u protezzjoni lil kull sezzjoni ta' ħaddiema u l-familji u d-dipendenti tagħhom. Din il-ġrajja mbuttat l-ideal ta' Vassalli kważi mitejn sena qabel il-ġrajja tas-Sette Giugno, li l-Malti kapaċi jmexxi lilu nnifsu u lil pajjiżu. Kienet l-okkażjoni li, għall-ewwel darba b'mod uffiċjali, ingħatajna Self Governance, bl-ewwel Parlament Malti elett bis-setgħa li jiggverna l-affarijiet interni tal-pajjiż. Dan kien l-ewwel pass konkrett li aktar il quddiem wassal biex il-Maltin u l-Għawdxin urew li kapaċi jkunu rajhom f'idejhom u jmexxu dan il-pajjiz mingħajr indħil tal-barrani fil-paċi u l-progress.